Jacques Songo'o

'''Jacques Celestin Songo'o''', nado en Sakbayenne (Pouma, Rexión do Litoral, Camerún) o 17 de marzo de 1964, é un exfutbolista camerunés, que xogaba de porteiro. Destacou especialmente nas filas do Metz, co que gañou unha Copa da Liga de Francia, e no Deportivo da Coruña, co que gañou o Trofeo Zamora en 1997 e do que foi o gardameta titular na histórica tempada 1999/00 na que o club galego conquistou o seu único título de liga. Internacional coa selección do Camerún, gañou tres veces a Copa de África e foi convocado para as catro Copas do Mundo que se disputaron entre as edicións de 1990 e 2002.

## Traxectoria 
### Como xogador 
#### Comezos 
Nacido en Sackbayémé, comezou a xogar ao fútbol na canteira do Canon de Yaoundé, un dos clubs máis importantes do Camerún e do continente africano. Xa co primeiro equipo, conquistou a liga camerunesa nas tempadas 1984/85 e 1985/86, así como a Copa do Camerún 1985/86, e as súas boas actuacións levárono á selección camerunesa.

#### Toulon 
Na tempada 1989/90 foi contratado polo SC Toulon, da Division 1 de Francia, co que debutou nun empate 1-1 ante o Metz o 24 de marzo de 1990. Xogou ata 1992 no club de Toulon, onde coincidiu co seu compatriota Cyrille Makanaky e onde competiu polo posto de titular con Luc Borrelli. Na campaña 1992/93 saíu cedido ao Le Mans, da Division 2, onde foi titular durante a maior parte da competición.

#### Metz (1ª etapa) 
Ao ano seguinte foi fichado polo Metz, no que xogou durante os seguintes tres anos. Titular indiscutible, disputou 120 partidos oficiais. Na súa terceira campaña na Lorena foi o gardameta menos goleado da liga e conquistou a Copa da Liga, despois de derrotar ao Olympique de Lyon na final do Parc dos Príncipes, deténdolle a Marcelo o lanzamento decisivo na quenda de penaltis.

#### Deportivo da Coruña (1ª etapa) 
As súas boas actuacións chamaron a atención do Deportivo da Coruña, que o contratou en xuño de 1996. Na súa primeira tempada na Coruña, o equipo galego estaba a vivir un cambio de ciclo na portería, tralas marchas de Liaño e Elduayen, e contaba con outros tres gardametas (Canales, Kouba e Nuno). Songo'o foi o elixido en case tódolos partidos por John Benjamin Toshack e polo seu sucesor no banco, Carlos Alberto Silva, disputando 37 partidos en liga nos que recibiu só 28 goles, gañando o Trofeo Zamora ao gardameta menos goleado do campionato, por diante de Bodo Illgner e César Sánchez.

Continuou como indiscutible na portería coruñesa durante os seguintes tres anos, por diante de Kouba, Nuno, Rufai e Dani Mallo. Na tempada 1999/00 participou da conquista do primeiro e único título de liga na historia do Deportivo, contribuíndo con 36 partidos, nos que encaixou 40 goles. Foi o terceiro mellor rexistro do campionato, superado só por Martín Herrera e Juanmi. 

Esa mesma tempada, nun partido ante o Numancia en Soria no que o Deportivo perdía por 1-0, Songo'o subiu a rematar un córner no tempo de desconto, conseguindo cabecear á rede o centro de Djalminha. Teríase convertido así no primeiro gardameta na historia da liga española en marcar un gol en xogada (sen contar penaltis ou lanzamentos de falta), pero o seu tanto foi anulado inxustamente polo árbitro Pérez Lasa, debido a unha inexistente falta sobre o porteiro Urroz.

#### Metz (2ª etapa) 
En 2001, Jacques abandonou o Deportivo para volver ao FC Metz. Co equipo da Lorena disputou 28 partidos durante a tempada 2001/02, pero non conseguiu evitar o descenso do equipo á Ligue 2. Non chegou a estrearse na seguinte campaña, na que o club volveu ascender, sendo os gardametas máis utilizados Ludovic Butelle e Kossi Agassa.

#### Deportivo da Coruña (2ª etapa) 
Para a tempada 2003/2004 regresou ao Deportivo, pero apenas tivo participación no equipo. Terceiro gardameta por detrás de Molina e Munúa, disputou só sete minutos na derradeira xornada contra o Racing de Santander, cando Irureta lle deu entrada no minuto 83 a xeito de homenaxe. Nese encontro, no que foi ovacionado polo público do Sardinero, converteuse ademais no segundo futbolista de máis idade en vestir a camiseta do club coruñés, só por detrás de Donato. Catro anos despois disputou a súa quinta Copa de África e o seu terceiro Mundial, xa como porteiro titular da selección. Xogou os tres partidos do Camerún nesa Copa do Mundo (ante Austria, Italia e Chile), pero non puido evitar a eliminación na fase de grupos.

Participou tamén na Copa Confederacións de 2001, xogando o terceiro encontro, unha vitoria por 2-0 sobre o Canadá. Ao ano seguinte proclamouse por terceira vez campión de África e foi convocado para a súa cuarta Copa do Mundo, pero foi suplente de Alioum Boukar en ambos torneos.

### Como adestrador 
En 2005 foi nomeado adestrador de porteiros da selección do Camerún, cargo que ocupou ata 2006. Regresou ao mesmo posto en 2010, substituíndo nesa función a Thomas N'Kono. No Mundial de 2010 formou parte do corpo técnico liderado por Paul Le Guen. Tralo torneo chegou a exercer como adestrador principal de xeito interino e dixiriu o equipo nacional na súa vitoria por 3-0 sobre Polonia, o primeiro triunfo do equipo en 10 partidos.

En setembro de 2019 volveu ser contratado como adestrador de porteiros do combinado nacional, con Toni Conceição como seleccionador, e ocupou o cargo ata 2022.

## Vida persoal 
Os seus fillos Franck and Yann foron tamén futbolistas.

## Palmarés 
;Canon de Yaoundé
* **Liga camerunesa (2):** 1984/85, 1985/86.
* **Copa do Camerún (1):** 1985/86.
;Metz
* **Copa da Liga (1):** 1995/96.

;Deportivo
* **Primeira División (1):** 1999/00.
* **Supercopa de España (1):** 2000.

;Selección do Camerún
* **Copa de África (3):** 1984, 1988, 2002.

;Selección do Camerún
* **Trofeo Zamora (1):** 1996/97.

## Véxase tamén 
### Ligazóns externas 
* Datos do xogador en bdfutbol.com 
* Ficha do xogador en elmundo.es